रायपुर. राजनांदगांव में मुख्यमंत्री डॉ. रमन सिंह के खिलाफ चुनाव लड़ने का ऐलान करने के बाद अजीत जोगी ने अब पीसीसी अध्यक्ष भूपेश बघेल और नेता प्रतिपक्ष टीएस सिंहदेव को ललकारा है। जोगी ने कहा है कि उनमें अगर दम है, तो मेरे खिलाफ चुनाव लड़कर दिखाएं। जोगी आज 24 फरवरी को अपने बंगले पर मीडिया से बात करते हुए बताया कि उन्होंने भूपेश और टीएस सिहदेव को चुनौती दी कि वे जहां से कहें, मैं चुनाव लड़ने के लिए तैयार हूं, लेकिन वे मेरे खिलाफ मैदान में उतरे। कुछ दिन पहले जोगी ने जब राजनांदगांव से चुनाव लड़ने का ऐलान किया था तो सियासत गरमा गई थी। टीएस सिंहदेव यह बयान देकर फंस गए थे कि जोगी अगर राजनांदगांव से चुनाव लड़े तो वे हार जाएंगे। इस पर जोगी ने टीएस सिहदेव पर हमला तेज कर दिया था। कल बीजेपी ने भी जोगी को कांग्रेस की बी टीम बताते हुए ट्विट किया था कि भूपेश और टीएस सिहदेव में अगर हिम्मत है तो वे जोगी को पाटन और अंबिकापुर में चुनाव लड़ने की चुनौती देकर कुछ तूफानी करके दिखाएं। इसके बाद जोगी ने आज दोनों नेताओं को चुनाव लड़ने की चुनौती दे डाली। बीजेपी ने यह भी कहा था कि जोगी ने जब राजनांदगांव से चुनाव लड़ने का ऐलान किया था तो सीएम ने इसका स्वागत किया था। कांग्रेस भी ऐसा करने का हौसला दिखाएं।</>